Twee dood in Kathu-botsingFoto: ER24 Twee mense is Saterdagaand dood in ŉ botsing op die N14 tussen Kathu en Olifantshoek in die Noord-Kaap. Werner Vermaak, woordvoerder van ER24, het gesê met paramedici se aankoms op die toneel het ŉ bakkie op sy dak in die veld langs die pad gelê. “Die ander erg beskadigde voertuig is in die pad gevind.” Twee mans, wat vermoedelik tydens die botsing uit die bakkie geslinger is, is met noodlottige beserings aangetref naby die voertuig. Hulle is op die toneel dood verklaar. Foto: ER24 “’n Vrou in die motor het matige beserings opgedoen. Sy is op die toneel behandel voor sy na die Lenmed-hospitaal geneem is vir verdere mediese sorg,” het Vermaak gesê. Die presiese oorsaak van die ongeluk word ondersoek.